Man skiet rower tydens verkeerslig-rooftogArgieffoto ŉ Motoris het ‘n man laat Donderdagmiddag in die boud geskiet toe hy en twee makkers by ŉ verkeerslig in Pretoria op hom toegeslaan het. Kapt. Daniel Mavimbela, woordvoerder van die polisie, het gesê die verdagte word onder polisiebewaking in ŉ plaaslike hospitaal behandel. “Die man het by ŉ verkeerslig in Steve Biko-weg stilgehou toe drie mans op hom toegesak en hom met ŉ mes gedreig het. Hulle het al sy waardevolle items geëis. Een van die verdagtes het in die voertuig ingeleun en die motor afgeskakel,” het Mavimbela gesê. Die man kon daarin slaag om sy vuurwapen te bereik en het op die verdagtes begin skiet. “Een van die verdagtes is in die boud geskiet,” het Mavimbela gesê. Die verdagtes het die slagoffer glo van sy selfoon beroof voordat hulle van die toneel gevlug het. Die polisie kon daarin slaag om die gewonde verdagte ŉ paar blokke van waar die voorval plaasgevind het vas te trek. Daar is beslag gelê op die mes. “Hy is gestabiliseer en na ŉ nabygeleë hospitaal geneem vir verdere behandeling,” het Mavimbela gesê. Die verdagte sal binnekort in die Pretoria-landdroshof verskyn op aanklagte van roof en die besit van ŉ gevaarlike wapen.